Diari Oficial de la Generalitat Valenciana


Sumari del DOGV 9458, del 27-10-2022 (2022/9874)

ORDRE 5/2022, de 25 d'octubre de 2022, de la Vicepresidència i Conselleria Igualtat i Polítiques Inclusives, per la qual es deroga l'Ordre 8/2015, de 29 de desembre, per la qual s'estableixen les bases reguladores de la concessió de subvencions en matèria de serveis socials especialitzats de persones majors.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9458

Data del DOGV
:   27-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9874


Data del document
:   25-10-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública
    * servei social

ORDRE 5/2022, de 25 d'octubre de 2022, de la Vicepresidència i Conselleria Igualtat i Polítiques Inclusives, per la qual es deroga l'Ordre 8/2015, de 29 de desembre, per la qual s'estableixen les bases reguladores de la concessió de subvencions en matèria de serveis socials especialitzats de persones majors.  
 [2022/9874]  
PREÀMBUL  
  
El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, en l'article 4, apartat 2, va modificar l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i disposa que les ordres aprovatòries de les bases reguladores de la concessió de les subvencions no tindran la consideració de disposicions de caràcter general.  
El Consell Jurídic Consultiu de la Comunitat Valenciana, en sessió plenària realitzada el 2 de juny de 2021, va aprovar, per unanimitat, una «moció en relació amb les bases reguladores de subvencions» que es va elevar al Consell per a aclarir la posició i intervenció del Consell en relació amb els projectes d'ordre de bases reguladores de subvencions després de la modificació operada en virtut del que assenyala el paràgraf anterior. L'objecte pretés per aquesta moció era donar a conéixer el parer de l'alt òrgan consultiu sobre les conseqüències de la modificació legislativa operada i ratificar el que ja s'ha exposat en anteriors dictàmens emesos en ocasió de la tramitació de determinades ordres de bases.  
En la moció es fan, entre altres, les reflexions següents:  
a) «La voluntat de l'autor de la norma ha sigut que les bases reguladores pro-futur siguen aprovades (a partir de l'entrada en vigor del decret llei), no com a disposicions generals amb vocació de permanència, sinó com a actes administratius múltiples, per a convocatòries concretes o vinculades a plans estratègics de subvencions de duració concreta i així quede expressament previst en aquestes, i, per tant, sense vocació indefinida».  
b) «A més, la seua naturalesa d'acte administratiu exclou la intervenció preceptiva d'aquest òrgan consultiu, per la qual cosa no hauran de remetre's a aquesta institució, després de l'entrada en vigor del decret llei, els projectes d'ordre de bases reguladores de la concessió de subvencions que hauran d'adaptar-se a l'exigència d'actes administratius múltiples que preveu aquesta norma amb rang de llei.»  
c) «D'altra banda, el decret llei ha congelat les bases reguladores de subvencions aprovades com a disposicions generals amb anterioritat a l'entrada en vigor del mencionat decret llei».  
d) «En el cas que se'n pretenga la modificació o la derogació d'aquestes bases haurà de realitzar-se mitjançant una disposició de caràcter general d'igual rang que, així mateix, serà aprovada mitjançant ordre ex article 37 de la Llei 3/1985, del Consell».  
e) «No podran, per contra, ser modificades o derogades aquestes bases mitjançant bases reguladores aprovades amb posterioritat a l'entrada en vigor del decret llei que participen de la naturalesa d'actes administratius» i això sobre la base del «principi d'inderogabilitat singular recollit en l'article 37 de la Llei 39/2015, de procediment administratiu comú, i en l'article 41 de la Llei 5/1983, del Consell».  
f) «En qualsevol cas, no s'estima aconsellable la derogació de les bases reguladores de subvencions de manera general i indiscriminada, i és aconsellable que es verifique un examen previ en el marc de cada conselleria, en el qual s'analitzen i es determinen quines han de ser o no derogades, si escau»  
Ateses les reflexions exposades en la moció del nostre alt òrgan consultiu, s'ha efectuat una anàlisi de les diferents ordres reguladores de concessió de subvencions vigents en l'àmbit competencial d'aquesta Direcció General de Persones Majors, a fi de determinar quines d'aquestes poden mantindre íntegrament la seua vigència i quines altres, per contra, requereixen la revisió per a millorar la regulació que contenen, així com la seua eficiència i eficàcia.  
Una vegada determinada l'ordre reguladora de bases de subvencions que ha de ser revisada, és imprescindible escometre la seua derogació a través d'una disposició de caràcter general d'igual o superior rang. En aquest cas mitjançant ordre d'aquesta conselleria, de conformitat amb el que es disposa en l'article 37 de la Llei 3/1985, del Consell.  
Aquesta derogació ha de fer-se compatible amb el manteniment de l'aplicació d'aqueixes bases en els procediments de les convocatòries a aquestes vinculades, a fi d'evitar perjudicis als interessos legítims de les persones que puguen resultar afectades i en garantia del principi de seguretat jurídica.  
En l'elaboració d'aquesta norma s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència, tal com estableix l'article 129 de la Llei 39/2015, d'1 d'octubre, del procediment administratiu comú de les administracions públiques.  
La necessitat de dictar la present norma queda suficientment justificada amb les reflexions, més amunt transcrites, del Consell Jurídic Consultiu de la Comunitat Valenciana en la seua moció de 2 de juny de 2021. S'atén la necessitat d'escometre en el termini més breu possible els canvis jurídics necessaris per a continuar desenvolupant amb normalitat l'actuació subvencional d'aquesta conselleria, procurant millorar l'eficàcia i l'eficiència administrativa en la gestió d'aquestes matèries.  
El principi de proporcionalitat es compleix en atendre la consideració efectuada en la moció del Consell Jurídic Consultiu, ja que deroga únicament aquella ordre vigent que, analitzada, resulta estar necessitada de revisió per a millorar la seua acció protectora i de foment.  
  
Quant al principi de seguretat jurídica, es constitueix precisament en un dels eixos d'aquesta ordre, atés que es pretén precisament obtindre seguretat jurídica solucionant la incertesa derivada de la reforma introduïda en la matèria pel Decret llei 6/2021, a la qual s'han referit reiterats dictàmens del CJC sobre ordres de bases la tramitació de les quals es va iniciar amb anterioritat, però l'aprovació de la qual havia de produir-se amb posterioritat a l'entrada en vigor de la reforma. D'altra banda, la disposició transitòria de l'ordre pretén, igualment, dotar de seguretat jurídica els procediments iniciats amb anterioritat a la seua entrada en vigor.  
Quant a la transparència, si bé, donat el seu abast purament derogatori, es prescindeix en aquest moment dels tràmits de participació i informació pública, es realitzaran -o ja s'han realitzat, segons els casos- en els procediments encaminats a l'aprovació de bases reguladores que substituïsquen les que ara s'han derogat.  
L'ordre que es deroga va ser dictada per la Vicepresidència i Conselleria d'Igualtat i Polítiques Inclusives i correspon a matèries que són atribuïdes a la seua competència pel Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions.  
Per tot el que s'ha exposat, a proposta de la sotssecretària, en virtut del que estableixen els articles 28 i 37 de la Llei de la Generalitat 5/2013, de 30 de desembre, del Consell, i en exercici de les competències atribuïdes pel Decret 170/2020, de 30 d'octubre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives,  
  
  
ORDENE  
  
Article únic. Ordre reguladora de bases de subvencions que queda derogada  
Queda derogada l'Ordre 8/2015, de 29 de desembre, per la qual s'estableixen les bases reguladores de la concessió de subvencions en matèria de serveis socials especialitzats de persones majors, corresponent a l'àmbit competencial d'aquesta conselleria.  
  
  
DISPOSICIÓ ADDICIONAL  
  
Única. Incidència pressupostària  
Aquesta no té incidència pressupostària i no comportarà increment de despesa per a l'aplicació.  
  
  
DISPOSICIÓ TRANSITÒRIA  
  
Única. Procediments corresponents a convocatòries a les quals resultaven d'aplicació les bases reguladores derogades.  
Als procediments iniciats abans de l'entrada en vigor d'aquesta ordre no els serà aplicable aquesta, i es regiran per les bases reguladores vigents en el moment del seu inici.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 25 d'octubre de 2022  
  
La vicepresidenta del Consell i   
consellera d'Igualtat i Polítiques Inclusives,  
AITANA MAS MAS